Ek respekteer jou – Regtig? | MaanKind
Die deurklokkie luis, net toe ons regskuif vir ontbyt. Dis ‘n paniekbevange gas wat hulp nodig het, sê sy, haar stem hoog en vinnig van ontsteltenis. Ek skakel dadelik die stoofplaat af en gaan hoor wat die probleem is, want my man lyk of hy nie mooi verstaan nie. “Julle móét my help! Ek het nood!”
Nou wie sal nie dadelik help nie? Veral as dit ‘n betaalde gas in jou gastehuis is. Vriend of vyand, bekend of vreemd, as jy val voor ons huis, tel ons jou op en was die bloed af en maak tee. Pap wiele word vir jou omgeruil, al het jy ons randsteen beskadig. Nè? In hierdie geval het ‘hulp’ beteken dat ek/ons moes Spar toe om vir haar ‘n koek te gaan koop wat sy wou saamneem iewers heen, en haar geloof verbied haar om op hierdie mooi Maandagoggend handel te dryf. En dis moes nóú gebeur, sy was reeds laat. Ek het eers toe ek die koek veilig in haar hande afgegee het, die absurditeit van die situasie besef.
Klink hierdie bekend?
Jy moet my geloof respekteer
Respek moet verdien word
Jy moet my privaatheid respekteer
Ek respekteer nie jou standpunt nie, ek respekteer die mens
Kinders het nie meer respek vir enige iets nie
Dis so maklik om oor sulke goed te praat, sonder dat ons regtig dink oor wat ons sê. Ons almal weet vaagweg wat die woord respek beteken, tog interpreteer ons dit anders in verskillende situasies.
Die hele dag het die situasie my gepla, ek het gewonder waarom ek dit met groot liefde vir haar gedoen het. Sou ek dieselfde doen vir my buurvrou? Ek twyfel. Vir iemand wat ek goed ken, sou ek seker sê moenie jou geloof se beperkinge my probleem maak nie. Vir ander sou ek dit dalk gedoen het, maar hulle sou moes wag totdat ek tyd het. Die waarheid het ek eers besef toe ek klomp scenarios probeer voorstel, hoe ek die suituasie sou hanteer en vir wie sou ek my eierpan eenkant toe geskuif het en eers Spar toe gegaan het. Vir wie of waarvoor het ek genoeg respek om dit uit my hart uit, met liefde te doen? Klink dit selfsugtig as ek sê ek het dit gedoen omdat sy ‘n betaalde gas is? My lojaliteit het gelê by ons besigheid en ek het genoeg respek vir ons besigheid dat ek gevra het, “Enige spesifieke koek? Hoeveel moet ek spandeer?”
Verlede week was daar ‘n relletjie tussen twee kelners by ‘n restaurant van ‘n bekende padstal, waar die ouer een (wat al jare lank vir ons kos aandra) so onder haar asem vir die dikbek jong kelner toesnou: “Is oor djy nie rispekte het vir grootmense nie…” Vir my het sy kopskuddend kom vertel van die jongetjies wat nie meer maniere het nie, terwyl die einste jongetjie haar lot bekla by ‘n ander kelner en hulle giftige kyke het my bly gemaak dat ek nie daardie dag kos uit hulle hande eet nie. Die situasie sou snaaks kon wees, as dit nie soveel sê van ons almal daar se menswees nie; en hoe onregverdig die ‘aanklag’ was, waar hulle op gelyke voet, gelyke werk doen.
Begin respek nie by onsself nie? As jy respek het vir jouself en jou os en jou esel, is dit maklik om te sê: “Natuurlik! Met plesier.” Sonder waarde-oordele oor ander se geloof, gedrag of menswees.
9 thoughts on “Ek respekteer jou – Regtig?”
25 Oktober, 2016 om 10:49 nm
Lekker nuuskierig ook! 🙂
25 Oktober, 2016 om 10:42 nm
Ai nou wou ek oordeel … maar soos jy sê, respek begin by respek vir jouself .. laat ek maar los wat ek aanvanklik wou sê.
25 Oktober, 2016 om 10:44 nm
Sê maar, soos wat ek sou sê vir mense wat ek ken?
25 Oktober, 2016 om 10:48 nm
As ek nou my geloof ‘respekteer’ om nie op ‘n sekere dag sekere goed te koop nie, kan ek van ‘n ander persoon verwag om my geloof te respekteer deur hom te vra om te doen wat ek nie kan of mag nie net omdat ek nie kan of mag nie? Sjoe! Nou tjommel ek regtig! Maar ‘n goeie verstand het ‘n halwe woord nodig, jy sal verstaan. In elk geval, ek hou van jou … regtig?- reeks.
25 Oktober, 2016 om 11:01 nm
Jy tjommel nie, ek verstaan…
26 Oktober, 2016 om 6:22 vm
Ek het geweet ek kan maar deurmekaar praat, jy sal verstaan! 🙂
25 Oktober, 2016 om 6:28 nm
My se ma het my oordentlik grootgemur soos dit ‘n klong van my generasie betaam. Jy moet respekte hê vir dié wat ouer as jy is, en jou meerderes. Dit was nog altyd die grondslag vir my interaksie met mense, en my eerste offergawe van vriendskap, of vriendskaplikheid
My ma het vir my gelieg.
Respek en vertroue is die die twee mees waardevolste dele van my psige en daar is absoluut geen manier wat enige iemand dit ooit weer verniet van my af sal kry nie. Dit SAL verdien word, want mense het die geneigdheid om dit wat hulle pasella kry deur hulle agterente te trek.
Tegemoetkomendheid (vertaal consideration?) en vriendelikheid. Deesdae probeer ek (en faal somtyds) om dit as my openingsaanbod te gebruik. Om jou situasie as voorbeeld te gebruik: Om gou op te ruk na Spar toe gaan geensins iets aan my heil verander nie en ek doen dit met graagte om ‘n medemens uit ‘n penarie te help.
Maar ek dink dis eintlik presies wat jy ook gesê het?
25 Oktober, 2016 om 6:03 nm
As besigheidsmens het jy die ekstra myl geloop en vir seker ‘n kliënt for life gewerf. In ander omstandighede weet ek nie so mooi nie. Tensy sy ‘n bitter goeie vriendin was.
25 Oktober, 2016 om 8:14 nm